## Rješenje Ustavnog suda Republike Hrvatske broj U-IIIA-2603/2003 od 14. listopada 2004.

### NN 151/2004 (29.10.2004.), Rješenje Ustavnog suda Republike Hrvatske broj U-IIIA-2603/2003 od 14. listopada 2004.

# USTAVNI SUD REPUBLIKE HRVATSKE

2646

Ustavni
sud Republike Hrvatske, u Vijeću za rješavanje postupovnih pretpostavki za
odlučivanje o ustavnim tužbama, u sastavu sudac Milan Vuković, predsjednik
Vijeća, te suci Ivan Matija i Nevenka Šernhorst, članovi Vijeća, rješavajući o
ustavnoj tužbi Š. D. iz Š., na sjednici održanoj 14. listopada 2004. godine,
jednoglasno je donio

## RJEŠENJE

I.
Ustavna tužba se odbacuje.

II. Ovo
rješenje objavit će se u »Narodnim novinama«.

```

Obrazloženje
```

1.
Podnositelj je podnio ustavnu tužbu na temelju odredbi članka 63. Ustavnog
zakona o Ustavnom sudu Republike Hrvat­ske (»Narodne novine«, broj 49/02 –
pročišćeni tekst, u daljnjem tekstu: Ustavni zakon), radi nedonošenja odluke
suda u razumnom roku.

U
ustavnoj tužbi podnositelj ističe da je od 2002. godine pred Općinskim sudom u
Šibeniku u tijeku ovršni postupak, broj: Ovr-1812/02, radi ovrhe privremene
mjere određene presudom tog suda, broj: P-2176/02, koji do dana podnošenja
ustavne tužbe nije dovršen.

Predlaže
da Ustavni sud donese odluku kojom će Općinskom sudu u Šibeniku naložiti
donošenje rješenja o ovrsi, te odrediti primjerenu naknadu zbog povrede
podnositeljevog ustavnog prava propisanog odredbom članka 29. stavka 1. Ustava
Republike Hrvatske.

*Ne
postoje pretpostavke za postupanje Ustavnog suda u smislu odredbe članka 63.
Ustavnog zakona.*

2. Iz
navoda ustavne tužbe razvidno je da je podnositelj ustav­nu tužbu podnio zbog
neprovođenja ovrhe određene rješenjem o ovrsi.

Prema
odredbi članka 63. stavka 1. Ustavnog zakona, Ustav­ni sud će pokrenuti postupak
po ustavnoj tužbi i prije nego što je iscrpljen pravni put, u slučaju kad o
pravima i obvezama stranke ili o sumnji ili optužbi zbog kažnjivog djela nije u
razumnom roku odlučio sud ili u slučaju kad se osporenim pojedinačnim aktom
grubo vrijeđaju ustavna prava, a potpuno je razvidno da bi nepokretanjem
ustavnosudskog postupka za podnositelja ustavne tužbe mogle nastati teške i
nepopravljive posljedice.

Prema
stavku 2. članka 63. Ustavnog zakona, u odluci kojom usvaja ustavnu tužbu zbog
nedonošenja akta u razumnom roku iz stavka 1. tog članka, Ustavni sud će nadležnom
sudu odrediti rok za donošenje akta kojim će taj sud meritorno odlučiti o
pravima i obvezama podnositelja.

Iz
navedenog slijedi da će Ustavni sud pokrenuti postupak po ustavnoj tužbi
podnijetoj na temelju odredbi članka 63. Ustavnog zakona – zbog dugotrajnosti
postupka, samo u slučaju kada sud nije u razumnom roku meritorno odlučio o
pravima i obvezama podnositelja, dakle, kada nije u razumnom roku donio akt
kojim se meritorno odlučilo o biti stvari.

Iz
izvješća Općinskog suda u Šibeniku proizlazi da je za­ključak o ovrsi
privremene mjere po prijedlogu podnositelja donijet 14. siječnja 2003. godine,
te proveden. Podnositelj nije bio zadovoljan provedbom zaključka te je
inzistirao na novoj provedbi, pa je stoga pozvan na uplatu predujma čemu isti
nije udovoljio. Stoga je rješenjem od 23. siječnja 2004. godine obustav­ljen
postupak provedbe ovrhe.

Iz navednog proizlazi da ustavna tužba nije podnijeta
zbog nedonošenja meritornog akta od strane suda, jer je zaključak o ovrsi
privremene mjere kojim je odlučeno o pravima i obvezama stranke već donijet, a
ustavna tužba je podnijeta radi neprovođenja ovrhe na temelju pravomoćnog akta.
Stoga Ustavni sud u konkretnom slučaju radnje sudova ne ocjenjuje u meritumu
stvari.

Imajući u vidu navedene odredbe Ustavnog zakona, te
činjenicu da ustavna tužba nije podnijeta zbog nedonošenja akta u razumnom
roku, ocjena je Ustavnog suda da povodom predmetne ustavne tužbe ne postoje
pretpostavke za postupanje Ustavnog suda u smislu odredbe članka 63. Ustavnog
zakona.

3. Slijedom iznijetog, na temelju odredbe članka 32.,
u svezi s odredbom članka 63. Ustavnog zakona, riješeno je kao pod točkom I.
izreke.

4. Odluka o objavi ovog rješenja (točka II.) temelji
se na odredbi članka 29. Ustavnog zakona.

Broj: U-IIIA-2603/2003
Zagreb, 14. listopada 2004.

USTAVNI SUD REPUBLIKE HRVATSKE

Predsjednik
Vijeća
**Milan Vuković,** v. r.

if !supportEmptyParas endif

Rješenje, NN 151/2004-2646